《答李武伯》
宋代·陈宓

李郎江西彦，杰出天与才。
勉斋恨得晚，垂绝倾所怀。
朅来复入恨，吾道叹已乖。
延平有书社，四儒孔门侪。
地势得爽垲，山川似天开。
群贤为一至，君至亦少谐。
所读唯圣经，坦然疑无猜。
藜藿足可饱，窗几无馀埃。
乐天复安土，何有羁旅哉。
所望讲究精，南山赋台来。
如何苦吟僻，却与长吉偕。
昔人三百篇，词达谢剪裁。
那用愁肝肾，推敲费安排。
请寻颜氏乐，兀兀坐书斋。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。